《和叔才饷酒》
宋代·葛立方

百事不挂眼，一尊难暂忘。
伻来颁酒圣，客至引杯长。
桑落开新瓮，昆仑接旧觞。
鹅儿黄液重，象鼻碧筩香。
银海俄增量，金罂可配浆。
蚁浮甘潋滟，石饮见温良。
世事纷忘去，诗情合得尝。
醉来庭宇眩，醒后竹阴凉。
酿鄙平原县，邻防吏部郎。
糟丘诚可老，不用殽将。

作者简介：葛立方(？～1164), 南宋诗论家、词人。字常之，自号懒真子。丹阳(今属江苏）人，后定居湖州吴兴（今浙江湖州）。